Spiroplasma

***Spiroplasma*** é un xénero de pequenas bacterias Mollicutes que carece de parede celular. *Spiroplasma*, igual que outros Mollicutes, ten un metabolismo simple, estilo de vida parasito, morfoloxía das colonias "de ovo fritido" e pequeno xenoma, pero ten unha distintiva morfoloxía helicoidal, que o diferenza de *Mycoplasma*. Ten forma espiral e movemento de sacarrollas. Moitos *Spiroplasma* encóntranse no intestino ou na hemolinfa de insectos, onde poden actuar manipulando a reprodución do hóspede ou defender o hóspede como endosimbiontes. Os *Spiroplasma* son tamén axentes causantes de enfermidades no floema de plantas. No seu cultivo microbiolóxico son organismos moi esixentes, xa que requiren un medio de cultivo rico. A maioría crecen ben a 30&nbsp;°C, pero non a 37&nbsp;°C. Unhas poucas especies do xénero, como *Spiroplasma mirum*, crecen ben a  37&nbsp;°C (temperatura do corpo humano), e causan cataratas e danos neurolóxicos en ratos lactantes. As especies mellor estudadas son *Spiroplasma poulsonii*, un simbionte de insectos manipulador reprodutivo e defensivo, *Spiroplasma citri*, axente causante da enfermidade difícil dos cítricos (*Citrus stubborn disease*) e *Spiroplasma kunkelii*, axente causante da enfermidade da atrofia do millo (*corn stunt disease*).

## Patoxenidade en humanos 
Hai probas moi discutidas sobre o papel dos espiroplasmas na etioloxía das encefalopatías esponxiformes transmisibles, debidas principalmente aos traballos de Frank Bastian. Outros investigadores non conseguiron replicar este traballo, e o modelo do prión para as encefalopatías esponxiformes transmisibles é o que ten un moi amplo grao de aceptación. Un estudo de 2006 parece refutar o papel dos espiroplasmas no mellor modelo animal para a enfermidade do scrapie (o hámster). Bastian et al. (2007) respondeu a este reto co illamento dunha especie de espiroplasma de tecido infectado de scrapie, crecida nun cultivo libre de células, e demostrou a súa infectividade en ruminantes.

## Simbiose con insectos 
Moitas cepas de *Spiroplasma* son endosimbiontes transmitidos verticalmente de especies de *Drosophila*, cunha variedade de mecanismos que alteran o hóspede similares aos de *Wolbachia*. Estas cepas son do clado de *Spiroplasma poulsonii* e poden ter importantes efectos na fitness do hóspede. A cepa *S. poulsonii* de *Drosophila neotestacea* protexe o seu hóspede contra nematodos parasitos. Esta interacción é un exemplo de simbiose defensiva, na cal a fitness do simbionte está ligada intimamente á do hóspede. O *S. poulsonii* de *D. neotestacea* tamén defende a súa mosca hóspede da infestación por avespas parasitas. O mecanismo polo cal *S. poulsonii* ataca a nematodos e avespas parasitas baséase na presenza de toxinas chamadas proteínas inactivantes dos ribosomas (RIPs), similares á sarcina ou a ricina. Estas toxinas despurinan un sitio de adenina conservado no ARN ribosómico de 28S eucariota chamado bucle sarcina-ricina ao cortaren o enlace N-glicosídico entre o esqueleto molecular do ARNr e a adenina.

A cepa *S. poulsonii*  de *Drosophila melanogaster* pode tamén atacar avespas parasitoides, pero non se considera un simbionte principalmene defensivo. Isto débese a que o *Spiroplasma* de *D. melanogaster* (chamado MSRO) mata os ovos de *D. melanogaster* fertilizados por espermatozoides que levan o cromosoma Y (os machos non nacen). Este modo de maniplación da reprodución beneficia o simbionte, xa que a mosca femia ten un maior rendemento reprodutivo que os machos. A base xenética desta matanza de machos descubriuse en 2018, resolvendo un vello misterio de décadas sobre como a bacteria conseguía afectar só as células específicas de macho. Nunha entrevista co Global Health Institute, o Dr. Toshiyuki Harumoto dixo que este descubrimento era o primeiro exemplo dunha proteína efectora bacteriana que afecta á maquinaria celular do hóspede de maneira específiace de sexo, e o primeiro factor endosimbiótico identificado para explicar a causa da matanza dos machos. Así, isto debería ter un grande impacto nos campos da simbiose, determinación do sexo e evolución.

Ademais de en *Drosophila*, os *Spiroplasma* dos clados *apis*, *chrysopicola*, *citri*, *mirum* e *poulsonii* encóntranse en moitos insectos, como abellas, formigas, escaravellos e bolboretas. O comportamento de matar o macho tamén se observa no *Spiroplasma* da maruxiña *Harmonia axyridis* e no da bolboreta *Danaus chrysippus*. Na *Danaus chrysippus* as consecuencias conduciron á especiación.

## Enfermidades en plantas 
*Spiroplasma citri* é o axente causante da enfermidade difícil dos cítricos (*Citrus stubborn disease*), unha enfermidade das plantas que afecta a especies do xénero *Citrus*. Infecta o floema de plantas afectadas, causando deformidades nas froitas. *Spiroplasma kunkelii* tamén se denomina espiroplasma da atrofia do millo, xa que causa a enfermidade da atrofia do millo (*corn stunt disease*), unha enfermidade do millo e outras plantas que atrofia o crecemento da planta. *Spiroplasma kunkelii* supón un risco económico importante para os cultivos de millo. Tanto *Spiroplasma citri* coma *Spiroplasma kunkelii* son transmitidos ás plantas por insectos cicadélidos.

## Organismos con comportamentos patóxenos similares 
* Mycoplasma, un organismo similar causante de enfermidades en animais incluíndo humanos e ligado a doenzas autoinmunes como a artrite reumatoide.
* Phytoplasma, outro organismo similar causante de enfermidades en plantas.
* Prión.
* Virino.

## Filoxenia 
A taxonomía actualmente aceptada está baseada na LPSN e no NCBI.

## Notas 
## Véxase tamén 
### Ligazóns exterans 
* Spiroplasma may cause Creutzfeldt–Jakob disease. An interview with a leading expert in infectious diseases: Frank O. Bastsian, MD.
* Spiroplasma & Transmissible Spongiform Encephalopathies, Ed Gehrman
* Spiroplasma Genome Projects from Genomes OnLine Database
*